Анзор уьстагIашна гонах лелара, уьш дукха гена дIаса ца довлийта. Ши-кхо де хьалха догIа деана хиларна, арара буц дика тоеллера, царна шортта яа хIума яра. Харст-харст дора цара сихделла буц цоьстуш, шаьш цунна тIера дIалахка кечвелла цхьаъ волуш санна. Наггахь цхьана жийно, корта хьала а ойий, «бIаь- а-а» олий Iаьхий, шен Iахар тIебоьхура. Кхечу уьстагIашна юкъахь бисина Iахар, шен ненан аз а девзий, цунна тIебодура.